ຄະນະເລຂາທິການສະພາແຫ່ງຊາດ ລົງຕິດຕາມຊຸກຍູ້ ແລະ ເກັບກໍາຂໍ້ມູນການເຄື່ອນໄຫວວຽກງານ ຄະນະເລຂາທິການ ສະພາປະຊາຊົນແຂວງຫລວງນ້ຳທາ
ຕອນບ່າຍວັນທີ 10 ມີນາ 2022 ນີ້ຄະນະເລຂາທິການ ສະພາແຫ່ງຊາດ ນຳໂດຍ ທ່ານ ສິງຄໍາ ວົງພະຈັນ ຮອງເລຂາທິການສະພາແຫ່ງຊາດ ພ້ອມດ້ວຍຄະນະ ໄດ້ລົງຕິດຕາມຊຸກຍູ້ ແລະ ເກັບກໍາຂໍ້ມູນການເຄື່ອນໄຫວວຽກງານ ຂອງຄະນະເລຂາທິການສະພາປະຊາຊົນແຂວງ ແລະ ໄດ້ເປີດກອງປະຊຸມຮ່ວມ ກັບຄະນະເລຂາທິການສະພາປະຊາຊົນແຂວງ ຢູ່ທີ່ຫ້ອງປະຊຸມສະພາປະຊາຊົນແຂວງ ມີສະມາຊິກສະພາແຫ່ງຊາດປະຈຳເຂດເລືອກຕັ້ງ, ສະມາຊິກສະພາປະຊາຊົນແຂວງ ພ້ອມດ້ວຍຄະນະທິມງານຈາກຄະນະເລຂາທິການສະພາແຫ່ງຊາດ, ພະນັກງານລັດຖະກອນພາຍໃນຄະນະເລຂາທິການສະພາປະຊາຊົນແຂວງເຂົ້າຮ່ວມຢ່າງພ້ອມພຽງ.
ໃນກອງປະຊຸມທ່ານ ຂັດ ໝັ້ນທະໄລ ຮອງເລຂາທິການສະພາປະຊາຊົນແຂວງ ໄດ້ລາຍງານສະພາບລວມອັນພົ້ນເດັ່ນໃນການຈັດຕັ້ງປະຕິບັດວຽກງານ ພາຍໃນຄະນະເລຂາທິການສະພາປະຊາຊົນແຂວງໃນໄລຍະຜ່ານມາເປັນຕົ້ນ; ຍົກໃຫ້ເຫັນເຖີງຜົນງານດ້ານດີ, ດ້ານອ່ອນຂໍ້ຄົງຄ້າງໃນການເປັນເສນາທິການໃຫ້ ແກ່ຄະນະປະຈໍາສະພາປະຊາຊົນແຂວງ ແລະ ສະມາຊິກສະພາປະຊາຊົນແຂວງ ໂດຍສະເພາະ ຕໍ່ກັບວຽກງານດ້ານເນື້ອໃນ, ວຽກງານຈັດຕັ້ງພະນັກງານ, ວຽກງານກວດກາ, ວຽກງານຄຸ້ມຄອງຫ້ອງການ, ວຽກງານບໍລິຫານ, ພິທິການ, ວຽກງານການເງິນ ແລະ ວຽກງານສື່ມວນຊົນ; ພ້ອມດຽວກັນ ບັນດາທ່ານເຂົ້າຮ່ວມກອງປະຊຸມ ໄດ້ແລກປ່ຽນບົດຮຽນ, ປະກອບຄຳຄິດເຫັນຕໍ່ວຽກງານຂອງຄະນະເລຂາທິການຢ່າງມີຈຸດສຸມ ເພື່ອເຮັດໃຫ້ການຈັດຕັ້ງປະຕິບັດວຽກງານໃນການເປັນເສນາທິການໃຫ້ດີຂື້ນກວ່າເກົ່າ.
ໃນໂອກາດນີ້ ສະພາແຫ່ງຊາດ ຍັງໄດ້ເຂົ້າພົບປະທ່ານ ກົງເພັດ ແກ້ວບົວພາ ກຳມະການພັກແຂວງ ຮອງປະທານສະພາປະຊາຊົນແຂວງ ແລະ ໄດ້ນຳເອົາເຄື່ອງສື່ສານທີ່ທັນສະໄໝ ສະມາດບອດ Smart Board (VIEWSONIC IFP6570) ທີ່ໄດ້ຮັບການຊ່ວຍເຫລືອຈາກແຜນງງານເຊກາ (CEGGA) ເຊິ່ງລວມມີສະຫະພາບເອີຣົບ/EU, ອົງການ ຮ່ວມມືເພື່ອການພັດທະນາແຫ່ງປະເທດສະວິສເຊີແລນ (SDC), ລັດຖະບານເຢຍລະມັນ/Germany ລວມມູນຄ່າ 150 ກວ່າລ້ານກີບ, ມອບໃຫ້ສະພາປະຊາຊົນແຂວງ ເພື່ອນຳໃຊ້ເຂົ້າໃນການຈັດຕັ້ງປະຕິບັດວຽກງານເຊັ່ນ; ຈັດກອງປະຊຸມແບບອອນລາຍທາງໄກ, ຝຶກອົບຮົມແລະ ການສຳມະນາຕ່າງໆ ຂອງສະພາປະຊາຊົນແຂວງ; ໂດຍໃຫ້ກຽດກ່າວມອບຂອງ ທ່ານ ສິງຄໍາ ວົງພະຈັນ ຮອງເລຂາທິການສະພາແຫ່ງຊາດ ແລະ ກ່າວຮັບຂອງ ທ່ານ ກົງເພັດ ແກ້ວບົວພາ ຮອງປະທານສະພາປະຊາຊົນແຂວງ; ທັງນີ້ກໍເພື່ອຍົກສູງການຫັນເປັນທັນສະໄໝ ໃນການນໍາໃຊ້ອຸປະກອນສື່ສານໄອທີເຂົ້າໃນການປະຕິບັດໜ້າທີ່ວຽກງານຂອງສະພາປະຊາຊົນແຂວງ.
ໂດຍ ນາງ ວັນນີ ແຝງບົວວັນ